SUID-AFRIKAANSE RADIOLIGA NUUS VIR SONDAG 11 OKTOBER 2026

Goeie môre en welkom by die weeklikse nuus uitsending van die Suid-Afrikaanse Radioliga, gelees deur ________________________ (jou naam, roepsein en QTH)

Die Suid-Afrikaanse Radioliga saai elke Sondag nuus bulletins uit in Afrikaans sowel as Engels om 08:15 en 08:30 Sentraal Afrika Tyd onderskeidelik op HF sowel as op verskeie BHF- en UHF-herhalers. Hierdie uitsendings word ook via Echolink en Allstar Node 53511 herlei deur Johan, ZS6JPL. Die oudio bulletins kan afgelaai word vanaf https://sarlnews.podbean.com/ terwyl die teks bulletins by https://mysarl.org.za/sarl-news/ afgelaai kan word.

In die nuus vandag:

CQ HOU KOERS – VOORTREKKERS VIER 95 JAAR

JAMBOREE OP DIE LUG EN JAMBOREE OP DIE INTERNET OP 16 TOT 18 OKTOBER

en

AMSAT SA KONDIG DIE DATUM VIR DIE 2027 RUIMTESIMPOSIUM AAN

Bly ingeskakel vir meer inligting oor hierdie en ander interessante nuus items.

CQ HOU KOERS – DIE VOORTREKKERS VIER 95 JAAR

Op 17 Oktober 2026 sal die Voortrekkers weer op die lug wees – en hierdie keer sal ons nie net luister nie... ons sal ook 'n beeld via radiogolwe ontvang! Skakel in op 7,063 tot 7,100 en 7,130 tot 7,200 MHz tussen 09:00 en 12:00 SAT op Saterdag, 17 Oktober. Die boodskap van die Voortrekker Leier sal om 10:00 SAT op 7,095 MHz uitgesaai word.

Van 10:15 tot 10:30 SAT sal die Voortrekkers se spesiale 95-jaar-herdenkingslogo as 'n beeld in SCOTTIE1-modus op 7,171 MHz uitgesaai word. Die beeld sal met tussenposes van ongeveer twee minute uitgesaai word. Jongmense, bring julle selfone saam! Laai vooraf die Robot36-toepassing van die Play Store af. Julle uitdaging is om die radio sein met julle fone op te vang, dit te dekodeer en te kyk hoe die logo op julle skerms verskyn. Het julle die beeld suksesvol ontvang? Deel dit op Facebook! Ons wil graag sien watter groepe regoor die land die beeld kon ontvang. Ons vra dat alle radio-amateurs wat die uitsending ontvang, asseblief die beeld e-pos na zs6crs@gmail.com, tesame met hul QTH en roepsein. Vir enige navrae, kontak gerus vir Gerhard, ZS6CRS, by zs6crs@gmail.com.

Indien enige Voortrekker Kommando op hierdie dag van die Voortrekkers se spesiale 95-jaar-herdenkingsroepsein, ZS95VTS, gebruik wil maak, kontak asseblief vir Gerhard, ZS6CRS, by zs6crs@gmail.com. 95 jaar later is ons steeds op koers – selfs oor die radiogolwe!

DIE OKTOBER RAE 

Die Oktober radio-amateur-eksamen is op Saterdag, 10 Oktober, by talle eksamen sentrums regoor die land af gelê. Wanneer die uitslae bekend gemaak word, sal die suksesvolle kandidate nie onmiddellik op die lug kan gaan nie; hulle beskik immers nie oor 'n lisensie of roepsein nie.

Die suksesvolle kandidate sal hul HAREC- en bedryfs bevoegdheid sertifikate per e-pos van die RAE-span ontvang. Hulle moet dan op OKOSA se aanlyn portaal registreer en aansoek doen om 'n lisensie en 'n roepsein. Die SARL behartig nie meer hierdie funksie nie, wat radio-amateurs in staat stel om hul eie lisensies te bestuur.

Sterkte aan al die kandidate wat gister die RAE af gelê het.

JAMBOREE OP DIE LUG EN JAMBOREE OP DIE INTERNET VIND PLAAS VAN 16 TOT 18 OKTOBER

Jamboree op die Lug en Jamboree op die Internet is die wêreld se grootste radio- en digitale Padvinder-geleentheid wat vriendskap en wêreldburgerskap bevorder. Die geleentheid vind elke jaar in Oktober plaas. Dit is 'n uitstekende geleentheid vir Padvinders en Padvinder-groepe om aan 'n internasionale jamboree deel te neem. JOTA/JOTI 2026 vind plaas van Vrydag, 16 Oktober tot Sondag, 18 Oktober. Padvinders van regoor die wêreld kan via die internet of amateur radio deelneem, aan aktiwiteite meedoen en meer oor mekaar se lande leer. JOTA/JOTI is oop vir Padvinders en Gidse van alle ouderdomme.

Die grootste JOTA-byeenkoms in Gauteng sal by Arrowe Park in Benoni plaasvind. SARL HAMNET Gauteng en lede van die Oos-Rand-klub sal die Padvinders bystaan ​​met talle radio verwante aktiwiteite. Een van die uitdagings wat geïdentifiseer is, is om JOTA-stasies te vind waarmee daar gesels kan word. Die Padvinders beskik oor 'n hulpmiddel genaamd die Radio Scouting Network (https://app.radioscouting.network/) wat hiervoor gebruik kan word. Ons wil graag 'n beroep doen op alle radio-amateurs wat volgende naweek Padvinder-groepe bystaan, om hul stasies op die Radio Scouting Network te registreer en die hulpmiddel te gebruik om radio kontaksessies te reël en te koördineer.

DIE 2027 SARL DAGBOEK VAN GEBEURE

Die konsep 2027 SARL Dagboek van Gebeure is beskikbaar vir aflaai vanaf die Liga se webwerf; gaan na "Special interest groups" en klik op die eerste kieslys-item – "SARL Diary of Events." Bestudeer asseblief die kalender en verskaf inligting aan die SARL-sekretaris oor jou klub se geleenthede, stasies vir spesiale geleenthede, ensovoorts. Stuur asseblief die inligting teen Saterdag, 31 Oktober 2026, na secretary@sarl.org.za. 

Jy luister na ŉ nuus uitsending van die Suid-Afrikaanse Radioliga.

AMSAT SA KONDIG DATUM VIR 2027-RUIMTESIMPOSIUM AAN

Die AMSAT SA-Ruimtesimposium van 2027 sal op Saterdag, 31 Julie 2027, plaasvind. Daar word tans beplan om dit as 'n virtuele geleentheid aan te bied, aangesien dit deelname deur radio-amateurs en entoesiaste van satelliete en ruimtevaart – beide op die Afrika-kontinent en elders in die wêreld – vergemaklik sonder dat duur reis- en verblyfkoste aangegaan hoef te word.

Voorstelle vir die tema en inhoud van die simposium word ingewag. Die persoon wie se tema-voorstel gekies word, sal 'n AMSAT SA-dubbelband-Yagi-antenna wen. Stuur jou idees na admin@amsatsa.org.za voor Saterdag, 15 Oktober 2026. Indien die wen-tema deur meer as een persoon ingedien word, sal die wenner deur middel van 'n trekking bepaal word.

VIDEO'S VAN DIE 2026-RUIMTESIMPOSIUM

Alle beskikbare video's van aanbiedings wat tydens vanjaar se simposium op 1 Augustus gelewer is, is gratis op die AMSAT SA-YouTube-kanaal beskikbaar. Die skakels is op www.amsatsa.org.za te vind. Die jongste video wat bygevoeg is, is die aanbieding deur Ethan Kaslassy van Aurora Ice. Dit handel oor 'n nuwe Suid-Afrikaanse satelliet projek.

’N KORT OPGEDATEERDE VERSLAG OOR SUID-AFRIKA SE PICO-BALLONNE

ZS6WBT-1, wat nou reeds 54 dae lank onder weg is en 73 839 km af gelê het, beweeg teen ongeveer 130 km/h oor die suide van Brasilië en behoort binne die volgende dag of wat met die oor steek van die Atlantiese Oseaan in die rigting van Suid-Afrika te begin. Die gerapporteerde telemetrie dui op ’n hoogte van 15,84 km, ’n temperatuur van −36 °C en ’n sonpaneel spanning van 4,35 V.

MONITERING VAN VLIEGTUIE MET BEHULP VAN ADS-B-ONTVANGERS OP 1 090 MHZ

Indien jy so ’n ontvanger besit, sal jy dalk belangstel in https://map.flights, wat inligting oor vliegtuie verskaf. Jy rapporteer dalk reeds jou data aan byvoorbeeld FlightRadar24 en sal dalk ook daarin belangstel om dit aan map.flights te rapporteer – besoek https://map.flights/pair vir meer besonderhede.

KOMPETISIE NUUS

Die 2030 Wêreld Radiosport Spankampioenskap (WRTC-2030) sal in Kroasië plaasvind. Die Daily DX berig dat die WRTC Goedkeuringskomitee tydens die prysuitdeling-seremonie vir WRTC-2026 in die Verenigde Koninkryk aangekondig het dat hulle die bod van Kroasië se nasionale Amateurradiovereniging, HRS, aanvaar het om die volgende kompetisie in Julie 2030 aan te bied. WRTC-2030 sal oor dieselfde naweek as die IARU HF-kampioenskap – 13 en 14 Julie 2030 – gehou word. Die eerste kwalifiserende geleentheid vir WRTC-2030 sal die 9A DX-kompetisie op 19 en 20 Desember 2026 wees. Boekmerk https://wrtc2030.hr/ vir opdaterings.

KLUB-NUUS

Na afloop van die Wesrand Amateurradioklub se algemene jaarvergadering is die volgende uitvoerende komitee verkies:
Voorsitter: Nico, ZS6LOL
Ondervoorsitter: Gert, ZR6GRT
Tesourier: Danie, ZS6DPS
Sekretaris: Phillip, ZS6PVT

Die gekoöpteerde span bestaan ​​uit die volgende aangestelde lede:
Tegnies: Hendrik, ZS6HJH
Jeugontwikkeling: Brendon, ZS6FA
Openbare Betrekkinge: Alister, ZS6ALI en Rowan, ZS6TNM
HOTA, SOTA, Geleenthede: Johan, ZS6JVD
Historikus: Stevan, ZR6SW
Kompetisies, QSL, Logboek houding: Johan, ZS6JBZ
Webwerf, Databasis: Jack, ZS6JJK

HF VOORTPLANTINGSVOORSPELLING

Hannes Coetzee, ZS6BZP, berig dat lae tot gematigde sonaktiwiteitsvlakke vir die week verwag word. Tans is daar 4 sonvlek groepe met eenvoudige tot gevorderde magnetiese samestellings sigbaar. Daar is 'n hoë waarskynlikheid vir die voorkoms van C-klas sonfakkels, en 'n lae tot gematigde waarskynlikheid vir M-klas sonfakkels. Diegene wat hulle eie frekwensie-voorspellings wil doen, kan 'n verwagte effektiewe sonvlektelling van 70 vir die week gebruik. Radio amateurs kan vroegaand goeie DX openinge op die 15 tot 30 m bande verwag.
Besoek gerus die webtuiste spaceweather.sansa.org.za vir meer inligting.

Nou die dagboek van gebeure vir die volgende paar weke:

14 Oktober – die Vroeë Oggend Koffie QSO Partytjie
16 tot 18 Oktober – Jamboree op die Lug
17 Oktober – CQ Hou Koers en die BACAR-14 lansering
21 Oktober – die SARL Woensdag 80 meter Klub Kompetisie
24 en 25 Oktober – die CQ WW DX Foon-kompetisie
31 Oktober – die SARL VHF/UHF-FM-modus kompetisie
7 November – die Wesrand snuffelmark en die SARL-lente-QRP-kompetisie

Om die bulletin mee af te sluit, ‘n opsomming van ons hoof berig:

Die jeug het volgende naweek jou hulp nodig met Jamboree op die Lug en CQ Hou Koers. Die Verkenners, Gidse en Voortrekkers het jou hulp nodig om op die lug te kom en 'n wonderlike naweek van jeug- en amateur radio te geniet.

Dit bring ons aan die einde van hierdie bulletin.

Ons nooi klubs en individue uit om nuusberigte van belang vir radioamateurs en kortgolfluisteraars in te dien, indien moontlik in beide Engels en Afrikaans, deur die nuusberig op te laai by https://mysarl.org.za/news-inbox/ en/of die items te stuur na news@sarl.org.za, nie later nie as 12:00 SAT op die Vrydag voor die bulletin datum.

Die weeklikse radioprogram Amateur Radio Today kan elke Sondagoggend om 10:00 SAT gehoor word. Die program kan landwyd op VHF- en UHF-herhalers gehoor word en word deur Louie, ZR4DJL, op die 7 115 kHz laer syband herlei. 'n Heruitsending deur Andy, ZS6ADY, kan Maandagaande om 19:30 SAT op 3 620 kHz gehoor word. Ons ontvang graag jou sein rapporte, kommentaar en voorstelle, stuur 'n e-pos aan artoday@sarl.org.za.  

In Kaapstad kan Amateur Radio Today om 10:30 SAT op die 145,700 MHz-herhaler gehoor word, met 'n EchoLink-herlei na ZS1DCC-R deur Dave, ZS1DFR.

In Bloemfontein kan luisteraars om 08:15 en 08:30 vir die SARL Nuus en weer om 10:00 vir Amateur Radio Today inskakel op die 145,7625 MHz-herhaler.

In Sasolburg kan luisteraars om 12:00 vir die SARL Nuus inskakel op die 145,6875 MHz-herhaler.

Jy het geluister na 'n nuus uitsending van die Suid-Afrikaanse Radioliga, geskryf deur Andy Cairns ZS6ADY, geproeflees deur Vivian Dold ZS6VD en gelees deur ....................................

Van die Nuusspan, die beste wense vir die week vorentoe.
